Üle kuu aja tagasi alustatud korjandusaktsioon enamlaste terrorirünnakul hävinud  ''Estonia'' teatri heaks on Haapsalus seni andnud suhteliselt häid tagajärgi. Haapsalus on leidunud hulk ohvrimeelseid asutusi ja isikuid, kellele on südamelähedaseks saanud meie rahva töö ja vaevaga ehitatud teatri, mis idabarbarite poolt metsikult hävitati, taaspüstitamine. Selleks on kokku tulnud rahalisi annetusi, mis ühtekokku moodustavad juba üle poolteisttuhandemargalise summa.    Arvestades sõjaajast tingitud kitsaid olusid, on kokku tulnud rahalisi annetusi, kuna mitmesuguseid esemeid, nagu  rõivaid, rekvisiite, parukaid, mööblit jne. ei ole seni annetatud. Kuid arvestades läänlaste kultuuripüüdeid ja senist ohvrimeelt, leidub kindlasti ka neid, kes mainitud esemeid anda võiksid. /.../    Seniseist annetajaist on silmapaistvaim Majandusühistu 500 riigimargaga, Haapsalu kino 300, Haapsalu linnavalitsus ja Haapsalu Graafikatööstus kumbki 100 riigimargaga. Üksikisikuist paistavad suuremate annetustega silma Lääne maavanem R. Koolmann, A. Vaigur, K. Tulvik, V. Sillak, K. Kangur, A. Okapuu,  E. Piik, K. Riipulk ja rida teisi. Eelpoolmainitud summast, üle poolteisetuhandest margast, on kaaluva enamuse kogunud H. Laks Haapsalu Graafikatööstuses. Kogumine jätkub pidevalt.